Predkladacia správa

Materiál predkladá Ministerstvo životného prostredia Slovenskej republiky (ďalej len MŽP SR) na rokovanie vlády Slovenskej republiky (ďalej len vlády SR) na základe uznesenia vlády SR č. 1055 z 12. decembra 2007 k správe o riešení situácie v projektoch spolufinancovaných z Kohézneho fondu, vzniknutej vstupom strategického partnera do vodárenských prevádzkových spoločností, z toho vyplývajúcich rizikách a navrhovaných opatreniach zo strany Slovenskej republiky. Uvedeným uznesením bola ministrovi životného prostredia SR uložená úloha B. 5 predložiť na rokovanie vlády SR materiál špecifikujúci podmienky pre uzatváranie prevádzkových zmlúv vodárenských spoločností vzhľadom na podmienky prijateľnosti vodohospodárskych projektov operačného programu Životné prostredie (ďalej len OP ŽP) v programovom období 2007 – 2013 v SR do 31. marca 2008. Minister životného prostredia SR požiadal predsedu vlády SR o zmenu termínu splnenia úloh do 30. apríla 2008. 
Cieľom materiálu je stanoviť podmienky pre prevádzkové a koncesné zmluvy v rámci OP ŽP prioritnej osi 1 operačného cieľa 1.1. a 1.2. v programovom období 2007 – 2013 v SR pre skupinu potenciálnych prijímateľov definovaných v OP ŽP, a to v prípade, ak budú žiadať o finančné prostriedky z rozpočtu Európskeho spoločenstva (ďalej len ES) a štátneho rozpočtu Slovenskej republiky (ďalej len ŠR SR) a ak títo potenciálni prijímatelia - vlastníci vodohospodárskej infraštruktúry zmluvne zabezpečujú alebo zabezpečia prevádzkovanie  vodohospodárskej infraštruktúry spolufinancovanej z finančných prostriedkov ES a ŠR SR v programovom období  2007 - 2013  prevádzkovateľom s účasťou súkromného kapitálu. 
Predložený návrh podmienok pre prevádzkové a koncesné zmluvy v úvode popisuje právne a ekonomicko-hospodárske prostredie bezprostredne vplývajúce na stanovenie podmienok (vlastnícke vzťahy, regulácia cien a verejné obstarávanie) a následne sú uvedené samotné podmienky. V prvej časti sú uvedené návrhy na zmluvné podmienky, ktoré majú všeobecne platný charakter. V druhej sú uvedené špecifické podmienky pre prevádzkové zmluvy uzatvorené medzi vlastníkom infraštruktúry, a to vodárenskou spoločnosťou alebo mestami a obcami SR a prevádzkovateľom s účasťou súkromného kapitálu. V tretej časti sú uvedené špecifické podmienky pre koncesné zmluvy projektov PPP, kde sa ráta so záväzkom koncesionára spolufinancovať projekt.
Po schválení materiálu „Podmienky pre prevádzkové a koncesné zmluvy v rámci operačného programu Životné prostredie prioritnej osi 1 operačného cieľa 1.1. a 1.2. v programovom období 2007 – 2013 v SR“ vládou SR, Ministerstvo životného prostredia SR zapracuje podmienky pre prevádzkové a koncesné zmluvy ako prílohu riadiacich dokumentov (Programový manuál) pre operačný program Životné prostredie v programovom období 2007 – 2013, zmluvy o poskytnutí nenávratného finančného príspevku (ďalej len zmluva o poskytnutí NFP), doplní ich do výziev/oznamov o predkladaní projektov a prerokuje s Európskou komisiou (ďalej len EK). 
Predpokladané vplyvy predkladaného materiálu na verejné financie, hospodárenie podnikateľskej sféry a iných právnických osôb, na životné prostredie, na zamestnanosť a podnikateľské prostredie sú vyhodnotené v doložke finančných, ekonomických, environmentálnych vplyvov,  vplyvov na zamestnanosť a podnikateľské prostredie.
Predložený materiál prešiel medzirezortným pripomienkovým konaním.